KIRJALLINEN KYSYMYS E-0690/00 esittäjä(t): Antonio Di Pietro (ELDR) komissiolle. Turvallisen ajon koulutuskeskuksen perustaminen Luxemburgin suurherttuakuntaan.



Virallinen lehti nro 374 E , 28/12/2000 s. 0135 - 0136



KIRJALLINEN KYSYMYS E-0690/00 esittäjä(t): Antonio Di Pietro (ELDR) komissiolle (9. maaliskuuta 2000) Aihe: Turvallisen ajon koulutuskeskuksen perustaminen Luxemburgin suurherttuakuntaan EY:n perustamissopimuksen 43 artiklaan on kirjattu periaate kaikkien sellaisten rajoitusten kieltämisestä, jotka koskevat jäsenvaltion kansalaisen vapautta sijoittautua toisen jäsenvaltion alueelle. Tämä periaate on eräs Euroopan unionin yhdentymisen kulmakivistä. Sijoittautumisvapauden nojalla kielletään myös kaikki rajoitukset, jotka estävät jäsenvaltion alueelle sijoittautuneita toisen jäsenvaltion kansalaisia perustamasta kauppaedustajan liikkeitä, sivuliikkeitä ja tytäryhtiöitä. Näin ollen toisen jäsenvaltion kansalaisten on mahdollista perustaa ja johtaa liikkeitä ja yrityksiä sijoittautumismaan kansalaisiin sovellettavan lainsäädännön mukaisesti. Onko Luxemburgin valtiolla oikeus evätä sijoittautumisvapaus unionin toisen jäsenvaltion kansalaiselta sillä perusteella, että yrityksen, jonka hän haluaa perustaa, ei katsota olevan taloudellisesti elinkelpoinen? Onko komissio tietoinen, että näin on tapahtunut Italian kansalaiselle, joka liikenneministeriön 19. kesäkuuta 1995 antaman asetuksen perusteella halusi perustaa turvallisen ajon koulutuskeskuksen Luxemburgin alueelle ja jolta evättiin lupa vedoten siihen, että taloudellisten arviointien perusteella yksi keskus riittää hyvin kattamaan maan tarpeet? Eikö tällainen mielivaltainen luvan epääminen ole vastoin kilpailun ja markkinoiden vapautta koskevia säännöksiä ja rajoita luxemburgilaisten valinnanvapautta? Onko komissio myös tietoinen, että Luxemburgin liikenneministeriö antoi 8. toukokuuta 1999 toisen asetuksen, jolla muutetaan aikaisempaa 19. kesäkuuta 1995 annettua asetusta ja joka koskee samoin turvallisen ajon koulutuskeskuksen perustamista Luxemburgin alueelle, mutta jossa säädetään uusista teknisistä perusteista, jotka itse asiassa pitävät yllä tällä hetkellä ainoan, Colmar-Bergissä sijaitsevan ja Good Yearin omistaman keskuksen monopoliasemaa? Frederik Bolkesteinin komission puolesta antama vastaus (17. huhtikuuta 2000) EY:n perustamissopimuksen 43 artiklaan (ent. 52 artiklaan) kirjattu sijoittautumisvapauden periaate koskee luonnollisia henkilöitä ja oikeushenkilöitä, kuten arvoisa parlamentin jäsen muistuttaa. Oikeushenkilöillä on oikeus perustaa liikkeitä, sivuliikkeitä tai tytäryhtiöitä muihin jäsenvaltioihin kuin pääasiallisen toimipaikan sijaintivaltioon. Komissio haluaa kuitenkin täsmentää, että tämän oikeuden käytön rajoittaminen voi olla EY:n perustamissopimuksen 43 artiklan periaatteen mukaista, jos rajoitusten perusteena on yleisen edun mukainen pakottava syy ja jos ne eivät ole tavoitteeseen nähden suhteettomia. Rajoitusperusteet eivät voi olla taloudellisia. Kysyjän mainitsema tapaus on annettu komission tarkasteltavaksi, ja komission käytettävissä olevien tietojen perusteella vaikuttaa siltä, että Luxemburgin viranomaisten päätös evätä yrityksen sijoittuminen taloudellisiin syihin vedoten ei ole EY:n perustamissopimuksen 43 artiklan periaatteen mukainen. Päätös perustuu asetukseen, joka ei ollut enää voimassa Luxemburgissa, kun tiedot toimitettiin komissiolle. Komissio ei siis voi nostaa asiasta jäsenyysvelvoitteiden noudattamatta jättämistä koskevaa kannetta EY:n perustamissopimuksen 226 artiklan (ent. 169 artiklan) perusteella, mutta asianomainen henkilö voi kannella asiasta kansallisten muutoksenhakumenettelyjen mukaisesti. Komissio on tietoinen siitä, että liikenneministeriön 19. kesäkuuta 1995 antama asetus on kumottu ja korvattu 8. toukokuuta 1999 annetulla asetuksella. Siinä säädetään yksityiskohtaisesti sekä koulutuspaikkojen hyväksymisperusteista että koulutuksen järjestämisestä. Komissiolla ei ole käytettävissä tietoja, joiden perusteella voitaisiin näyttää toteen, että nämä perusteet pitävät yllä Colmar-Bergin keskuksen monopoliasemaa.